কাল, শুরু মাধ্যমিক, রবিবার শেষ মুহূর্তের প্রস্তুতি

ওয়েব ডেস্ক: কাল, সোমবার থেকে রাজ্যজুড়ে শুরু মাধ্যমিক পরীক্ষা (Madhyamik Examination)। তার আগে আজ, রবিবার শেষ মুহূর্তের প্রস্তুতি (Preparation)। জীবনের প্রথম বড় পরীক্ষা বা সরকারি বোর্ডের অধীনে পরীক্ষা। তার আগে এদিন ছাত্রছাত্রীরা বইয়ের শেষ পাতা ঝালিয়ে নিতে ব্যস্ত। পরীক্ষা কেন্দ্রগুলির সিসিটিভি, বসার ব্যবস্থা সহ সব কিছু সুষ্ঠুভাবে যাতে তা হয় তা খতিয়ে দেখতে এদিন তুঙ্গে ছিল আয়োজকদের ব্যস্ততাও। এবার পুরুলিয়া (Purulia) জেলায় মোট ৪৩ হাজার ১৬৪ জন পরীক্ষার্থী। তার মধ্যে ছাত্র ২০ হাজার ১৬০ জন। ছাত্রীর সংখ্যা ২৩ হাজার ৪ জন। জেলায় মোট পরীক্ষাকেন্দ্র ১০৮টি। তার মধ্যে ঝালদা (Jhalda) মহকুমাতেই মোট মাধ্যমিক পরীক্ষার্থীর সংখ্যা ৯১৫০। মোট পরীক্ষা কেন্দ্র ২০টি। ঝালদা ১ নম্বর ব্লক এলাকায় পরীক্ষার্থীর সংখ্যা ২৬০২। সেখানে মোট পরীক্ষাকেন্দ্র ৫টি।

জেলায় মাধ্যমিক পরীক্ষার আহ্বায়ক ডঃ সোমনাথ কুইরি জানিয়েছেন, জেলাজুড়ে নির্বিঘ্নে পরীক্ষা সম্পন্ন করতে সজাগ ও সতর্ক পরীক্ষা পর্যবেক্ষণ কমিটি। ঝালদা সত্যভামা বিদ্যাপীঠ বিদ্যালয়ের ভারপ্রাপ্ত প্রধান শিক্ষক অশোক মাহাতো জানান, পরীক্ষাকেন্দ্রগুলিতে সুষ্ঠু ও স্বচ্ছভাবে পরীক্ষা সম্পন্ন করতে নিরাপত্তার কথা মাথায় রেখে সব রকম ব্যবস্থা নেওয়া হচ্ছে।